be6c7f7c73a00d33f60c00a3e46cd4a7
Τι είναι το εξάρθρημα ώμου; 
ostoun.gr
2021.17

Ως **εξάρθρημα ώμου** αποκαλείται η (συνήθως) μετατραυματική κατάσταση της απώλειας της φυσιολογικής επαλληλίας δύο αρθρικών επιφανειών. Στην περίπτωση του ώμου η κεφαλή του βραχιονίου φεύγει από τη θέση της και χάνει τη φυσιολογική της επαφή με την ωμογλήνη στην άρθρωση του ώμου.


Η μεγάλη σφαιρικότητα της βραχιονίου κεφαλής σε σύγκριση με τη μικρή καμπυλότητα της ωμογλήνης έχει ένα πλεονέκτημα, το **μεγάλο εύρος κίνησης του ώμου**, αλλά και ένα μειονέκτημα: την [**αστάθεια**](https://www.ostoun.gr/arthroskophsh-wmoy/astatheia-wmoy/).


Στο **96%** των περιπτώσεων η κεφαλή εξαρθρώνεται προς τα εμπρός ([**πρόσθιο εξάρθρημα**](https://en.wikipedia.org/wiki/Dislocated_shoulder) του ώμου), ενώ μόλις στο **4%** προς τα πίσω (**οπίσθιο εξάρθρημα**). Η συνηθέστερη αιτία είναι μια πτώση με το χέρι τεντωμένο, όπως πτώση από σκάλα, ή τροχαίο ατύχημα.


 


![](//i3.wp.com/www.ostoun.gr/wp-content/uploads/2019/02/shoulder-dislocation-site.jpg)



fd68b9caab0cb1037ebd96a863afd986
Πως γίνεται η διάγνωση του εξαρθρήματος του ώμου; 
ostoun.gr
2021.17

Η **διάγνωση** για το εξάρθρημα του ώμου είναι εύκολη, με **τυπική κλινική εικόνα**. Ο ασθενής προσέρχεται με τον **αγκώνα λυγισμένο** σε ορθή γωνία, τον ώμο σε **ελαφρά απαγωγή** και **υποβαστάζοντας** το τραυματισμένο άνω άκρο, το οποίο **αδυνατεί να κουνήσει** (επόμενη εικόνα).


 


![Εξάρθρημα ώμου](//i2.wp.com/www.ostoun.gr/wp-content/uploads/2019/02/ShoulderDislocation.jpg)


 


Η  επιβεβαίωση γίνεται με **απλή ακτινογραφία**, η οποία θα αποκαλύψει (ή θα αποκλείσει) συνοδά κατάγματα. Μετά την ανάταξη, ακολουθεί νέα ακτινογραφία, που επιβεβαιώνει την ορθότητα της ανάταξης. Ακολουθεί περαιτέρω διερεύνηση με **μαγνητική τομογραφία**, η οποία θα απεικονίσει τις βλάβες, που προκλήθηκαν κατά το εξάρθρημα και οι οποίες θα προδιαθέσουν στην υποτροπή του εξαρθρήματος.


Συγκεκριμένα, η μαγνητική θα αποκαλύψει τη ρήξη του επιχειλίου χόνδρου (βλάβη Bankart) και το εντύπωμα της βραχιονίου κεφαλής (βλάβη Hill-Sachs), στα οποία οφείλονται οι περισσότερες υποτροπές των εξαρθρημάτων και τα οποία προδιαθέτουν στο **υποτροπιάζον εξάρθρημα** και την [**αστάθεια του ώμου**](https://www.ostoun.gr/%CE%B1%CF%81%CE%B8%CF%81%CE%BF%CF%83%CE%BA%CF%8C%CF%80%CE%B7%CF%83%CE%B7-%CF%8E%CE%BC%CE%BF%CF%85/%CE%B1%CF%83%CF%84%CE%AC%CE%B8%CE%B5%CE%B9%CE%B1-%CF%8E%CE%BC%CE%BF%CF%85/).


![](//i1.wp.com/www.ostoun.gr/wp-content/uploads/2019/03/Site-Ostoun-1.jpg)![](//i3.wp.com/www.ostoun.gr/wp-content/uploads/2019/03/Site-Ostoun-2.jpg)


 


 


 


 


 


Α. Ακτινογραφία πριν την ανάταξη                                       Α. Βλάβη Bankart στη μαγνητική τομογραφία  

Β.  μετά την ανάταξη                                                                Β. Βλάβη Hill-Sachs στη μαγνητική τομογραφία


 



4f8c3a146ae6b343c283c99af7cb3e5c
Πως αντιμετωπίζεται το εξάρθρημα ώμου; 
ostoun.gr
2021.17

Το εξάρθρημα του ώμου, όπως και όλα τα εξαρθρήματα, αποτελεί επείγουσα κατάσταση. Για το λόγο αυτό απαιτείται η όσο το δυνατόν γρηγορότερη ανάταξή του. Αυτό επιτυγχάνεται με **κλειστές μεθόδους**, μια εκ των οποίων εφαρμόζεται από την αρχαιότητα και είναι γνωστή ως **μέθοδος του Ιπποκράτη**. Πέραν αυτής, βέβαια, υπάρχουν πολλές μέθοδοι κλειστής ανάταξης, τις οποίες πρέπει να πραγματοποιεί ειδικευμένος Ορθοπαιδικός.


Μετά την ανάταξη του εξαρθρήματος και αφού αυτή επιβεβαιωθεί με απλή ακτινογραφία, προγραμματίζεται η διενέργεια μαγνητικής τομογροφίας για τον εντοπισμό των βλαβών που έχουν σίγουρα προκληθεί από το εξάρθρημα.


Σε **νέους ασθενείς** (έως 40 ετών), η θεραπεία είναι κατά βάση **χειρουργική**, διότι τα ποσοστά υποτροπής του εξαρθρήματος είναι πολύ υψηλά με τη συντηρητική αντιμετώπιση (80% σε κάποιες σειρές). Γίνεται πάντα [**αρθροσκοπικά**](https://www.ostoun.gr/%CE%B1%CF%81%CE%B8%CF%81%CE%BF%CF%83%CE%BA%CF%8C%CF%80%CE%B7%CF%83%CE%B7-%CF%8E%CE%BC%CE%BF%CF%85/) και οδηγεί στην αποκατάσταση όλων των σταθεροποιητικών στοιχείων που τραυματίστηκαν κατά το εξάρθρημα (επόμενη εικόνα).


 


![](//i0.wp.com/www.ostoun.gr/wp-content/uploads/2019/03/labrum-repair.png)


 


Σε περιπτώσεις όπου υπάρχει ανατομική ανωμαλία οστών που προδιαθέτει σε υποτροπιάζον εξάρθρημα, διενεργείται πλήρης απεικονιστικός έλεγχος. Πέραν της μαγνητικής, απαιτείται και αξονική τομογραφία του πάσχοντος, αλλά και του υγιούς ώμου.


Για την αντιμετώπιση, επιλέγονται εξειδικευμένες επεμβάσεις στα οστά (ωμογλήνη). Αφορούν κυρίως στην αποκατάσταση της σταθερότητας της άρθρωσης. Επίσης, χειρουργική (αρθροσκοπική) αντιμετώπιση συνιστάται και στους ασθενείς με **υποτροπή** του εξαρθρήματος.


Σε **μεγαλύτερους ασθενείς**, κυρίως άνω των 60 ετών, όπου το επίπεδο δραστηριοτήτων δεν είναι έντονο, συνιστάται η **συντηρητική** αντιμετώπιση, με ακινητοποίηση για λίγες ημέρες και ακολούθως κινησιοθεραπεία και ενδυνάμωση μυϊκών ομάδων. 


